Вось ужо 32 гады Ванда Уладзіміраўна пражывае на тэрыторыі нашага раёна, куды пераехала з Гродзенскай вобласці. Спачатку жыла ў Навасельцах і працавала касірам у ашчаднай касе ў Германавічах. Потым, пасля пераезду ў Лужкі, яшчэ два з паловай дзясяткі гадоў адпрацавала касірам у Лужкаўскім сельскім Савеце. На цэлы год па сямейных абставінах жанчына была вымушана пакінуць працу, каб даглядаць пажылога члена сям’і. А потым уладкавалася на працу праз тэрытарыяльны цэнтр сацыяльнага абслугоўвання насельніцтва, стала сацыяльным работнікам у Лужках. З той пары сумленную працу гэтай жанчыны высока ацэньваюць не толькі пажылыя людзі, для якіх Ванда Уладзіміраўна стала сапраўды родным чалавекам. Як адзначыла загадчыца аддзялення сацыяльнай дапамогі на даму ТЦСАН Алена Іванаўна Курушка, на тэрыторыі Лужкаўскага сельскага Савета Ванда Уладзіміраўна Руткоўская з усімі ўскладзенымі на яе абавязкамі заўсёды спраўляецца належным чынам, за плячамі жанчыны — шматгадовая работа з людзьмі, яна выдатна ведае жыхароў на тэрыторыі свайго сельскага Савета. Ванда Уладзіміраўна і кампетэнтны спецыяліст, і добры арганізатар, — гэта ініцыятыўная і камунікабельная жанчына да кожнага пажылога чалавека ўмее знайсці свой падыход. Таму і працуе яна не толькі сацыяльным работнікам. Гэтай жанчыне, па словах кіраўніцтва, можна даверыць любую справу.